Zuma, ANC reageer op Hanekom se ‘sameswering’Derek Hanekom. Foto: Flickr/GovernmentZA Oudpres. Jacob Zuma het vroeër Donderdagoggend in ŉ twiet gesê hy is glad nie verbaas oor Julius Malema, leier van die EFF, se onthullings rakende Derek Hanekom, voormalige minister van toerisme, nie. Zuma het selfs sover gegaan as om aan te voer dat Hanekom ŉ “agent van die vyand” is en deel is van ŉ komplot teen hom, ŉ kwessie wat Zuma aan die Zondo-kommissie van ondersoek na staatskaping uitgewys het. Hanekom, tans ŉ lid van die ANC se nasionale uitvoerende komitee, is vroeër die week deur Malema daarvan beskuldig dat hy saam met die EFF beplan het om Zuma uit die kussings te lig. Malema het sover gegaan om Hanekom as sy eie “mol” binne die ANC te beskryf. Die leier van die rooi barette het volledig uiteengesit hoe die voormalige minister steun van sy party probeer werf het om ŉ suksesvolle mosie van wantroue teen die oudpresident in te stel. Hy het aan ondersteuners gesê Solly Mapaila, die leier van die Suid-Afrikaanse Kommunistiese Party, het ook hiermee gehelp. Hanekom het Woensdag aan Eyewitness News erken dat hy wel met Godrich Gardee, sekretaris-generaal van die EFF, oor ŉ mosie teen die president vergader het. Hy het egter gesê die EFF het aan hom syfers verskaf oor hoeveel ANC-lede moontlik vir so ŉ mosie sou stem. Hy het die bewerings ontken dat hy ŉ nuwe politieke party wou begin as dr. Nkosazana Dlamini-Zuma die Desember 2017-leierskapstryd op die party se konferensie in Johannesburg sou wen. Ace Magashule, sekretaris-generaal van die ANC, het intussen in ŉ sterk bewoorde mediaverklaring die party se totale misnoeë in Hanekom se erkenning uitgespreek. Magashule het die voormalige minister berispe en gesê dit lyk of hy “ŉ ongekende behendigheid het om die party te verdeel”. “Die ANC is ontsteld oor Hanekom se erkenning dat hy verskeie vergaderings met die EFF gehad het. Hanekom en ander het die ANC onder druk geplaas om toe te gee tot die EFF se eise vir ŉ geheime stemming in ŉ mosie van wantroue in Zuma. Die EFF het ŉ aantal geheime agente in ons party wat daar is om te verseker dat verdeeldheid geskep word,” het Magashule gesê. ’n Skermskoot van oudpres. Jacob Zuma se twiet. “In ons midde is Hanekom; hy het ŉ wig in die party gedryf. Hierdie kwaksalwer het sy merk gelaat met sy eienaarskap van die Ahmed Kathrada-stigting en was duidelik op ŉ missie om die ANC te verdeel. “Ons boodskap aan hom en die ander agente in die party is dat insidente soos hierdie die ANC net meer vasbeslote sal maak om ons party te verenig.” Die MK-veteranevereniging (MKMVA), wat nog altyd ŉ ondersteuner van Zuma was, het vinnig op die onthullings gereageer. Die assosiasie se woordvoerder, Carl Niehaus, het gesê die situasie is verregaande en die grondwet van die ANC laat nie hierdie soort aksie toe nie. “As die bewering waar is, moet die party onmiddellik optree. Hanekom moet ingevolge die ANC se grondwet geskors word.” Mavuso Msimang, ŉ ANC-veteraan, het terselfdertyd tot Hanekom se verdediging gekom. Msimang het gesê hy was bloot ŉ dapper politikus wat standpunt teen staatskaping ingeneem het. Hy het bygevoeg dat hy niks daarmee verkeerd sien dat Hanekom die steun van ander partye gewerf het om Zuma uit sy amp te help onthef nie.